Offentlig amning - hvorfor er det så vigtigt? - Forældre og Fødsel
Alle ved, at bryst er bedst, når det overhovedet er muligt – men ikke alle forstår at det har betydning for amning generelt, at ammende mødre oplever at være velkomne i det offentlige rum. For information om hvorfor amning er bedst, se her. 95,4 % af alle danske mødre starter med at amme – der er altså ikke tale om en minoritet her, som kræver særlige vilkår for dem.
Hvis man ikke støtter offentlig amning, støtter man ikke amning.
Her er nogle gode grunde til at støtte op om kvinders ret til at amme alle steder, de ellers må færdes:
Debattens harske tone samt usikkerheden omkring hvor man gerne må amme, har medført at mødre i stigende grad er bange for at for amme udenfor deres hjem – eller endda bange for at amme derhjemme med gæster i huset. Læs fx her.
Forbud mod amning udelukker ammende kvinder fra fælleskabet.
Det er vigtigt at mødre kommer ud i samfundet og ikke isoleres, af mange årsager. En af dem er at det modvirker efterfødselsreaktioner. At en mødregruppe kan mødes på en café, fremfor i et privat hjem med evt. pladsmangel og pres på mor for at diske op med kager og sørge for rengøring, er derfor af stor betydning.
Børn er også mennesker. Hvorfor skal de som gruppe være den eneste, man med loven i hånden kan udelukke fra en café?
At kunne amme hvor man end er har stor betydning for selve amningen. Springer man amninger over for ikke at blive smidt ud af caféer eller af frygt for at støde nogen, kan det i værste fald gå ud over mælkeproduktionen, fordi brystet ikke tømmes, når der er behov for det. Nedgang i produktionen kan betyde at baby får for lidt og dermed at erstatning introduceres – og så er noget af den sundhedsforebyggende effekt af amning gået tabt. Introduktion af erstatning er også ofte første skridt til at ammeforløbet afsluttes for tidligt i forhold til de gældende anbefalinger.
Amning sidestilles ofte med bleskift i debatten – men dette argument har fat i den forkerte ende af babyen. Afføring på caféborde hører ingen steder hjemme, da det selvfølgelig er uhygiejnisk, men amning er ikke uhygiejnisk.
Det er vigtigt for kommende forældre at se amning. Hvis man aldrig ser det, fordi det udelukkes fra det offentlige rum, så kan det blive endnu sværere at forestille sig hvordan man selv kommer i gang.
Argumentet om at caféejeren selv må bestemme over sit sted klinger hult – han eller hun må jo ikke selv bestemme om der må ryges, eller om personer med anden etnisk baggrund må udelukkes. Hvorfor er det så vigtigt at de skal have ret til at afvise ammende mødre?
Sådan står vi i henhold til loven lige nu
For nylig afgjorde Ligebehandlingsnævnet i en sag om en mor, der var blevet afvist på Spisestedet i Illum for at amme, at der ER tale om forskelsbehandling, og at der derfor under normale omstændigheder ville være tale om diskrimination og brud på ligestillingsloven.
I tilfældet med amning vurderede nævnet dog at man af hensyn til de øvrige kunders blufærdighed kan tillade denne forskelsbehandling.
Den diskrepans, der er mellem anbefalingerne vedr. amning og opfattelsen af at amning skal undgås i offentlighed af hensyn til andres blufærdighed, er faldet mange af os for brystet. Hvis den også virker forkert på dig, kan du støtte et initiativ for beskyttelse af ammende mødre ved at skrive under her.
Kærlige ammehilsner fra